Aṭas n yinzan i d-nekkes isemres-iten umaru iwakken ad d-isenṭeq tameṭṭut deg wungal-is. Ɣef wakken i nger tamawt, llan yinzan ara tafeḍ isemres-iten akken llan deg timawit, ur asen-ibeddel la talɣa, wala anamek. D acu kan, llan wid ideg i d-yefka limaṛa belli d inzi yerna mačči d ayla-s, am usexdem n tenfaliyin-a : « yerna ǧǧan-t-id yimezwura deg wawal », « Asmi terbeḥ ddunit, qqaren », « qqaren »… Yella daɣen wanida ur d-yenni ara anect-a, meḥsub, iger-d inzi-nni deg udiwenni am wakken kan d awadem i t-id-yennan, ur dyefki ara limaṛa s-way-s ara yerr inzi i bab-is.